Ορμήδεια

Η Ορμήδεια (ή Ορμίδεια) είναι κοινότητα της επαρχίας Λάρνακας και βρίσκεται στο Συμπλεγμα Υπηρεσιών Κοινοτήτων Δεκέλειας Α’ Λάρνακας στην Κύπρο, σύμφωνα με τις πρόνοιες του περί Κοινοτήτων Νόμου Ν. 86(I)/1999.

Βρίσκεται περίπου 15 χιλιόμετρα νοτιοδυτικά της πόλης της Λάρνακας και 20 χιλιόμετρα δυτικά της κατεχόμενης πόλης της Αμμοχώστου. Το χωριό είναι κτισμένο στην κοιλάδα των αρχαίων Ορμιδίων, κοντά στις βραχώδεις ακτές του κόλπου της Λάρνακας, και περιβάλλεται από περιοχές υπό Βρετανική κυριαρχία, λόγω της γειτνίασης με τη στρατιωτική βάση Δεκέλειας.

Ονομασία

Η ονομασία «Ορμήδεια» ή «Ορμίδεια» έχει ελληνική προέλευση και πιθανόν σχετίζεται με τους μικρούς όρμους που υπήρχαν στην περιοχή. Στους μεσαιωνικούς χάρτες αναφέρεται ως «Opinidia». Υπάρχουν ενδείξεις ότι η σημερινή ονομασία επικράτησε από τα τέλη της Κλασσικής περιόδου (332 π.Χ.), μετά τη λήξη της Περσικής και Φοινικικής κυριαρχίας στη νοτιοανατολική Κύπρο.

Ιστορική Αναδρομή

Η Ορμήδεια παρουσιάζει αδιάλειπτη κατοίκηση από τη Γεωμετρική περίοδο (1050–750 π.Χ.) έως τα Πρωτοχριστιανικά χρόνια. Η περιοχή είναι πλούσια σε αρχαιολογικά ευρήματα όπως νεκροταφεία, ναούς, αγάλματα, ειδώλια, κοσμήματα, νομίσματα και εργαλεία από λίθο, χαλκό και σίδηρο. Πολλά από αυτά έχουν μεταφερθεί και εκτίθενται σήμερα σε μουσεία του εξωτερικού όπως το Βρετανικό Μουσείο και το Μητροπολιτικό Μουσείο της Νέας Υόρκης.

Η πολιτισμική κληρονομιά της Ορμήδειας συνδέεται άμεσα με αυτή της ευρύτερης περιοχής, περιλαμβανομένων των γειτονικών αρχαίων οικισμών της Πύλας, της Άχνας και της Ξυλοτύμβου, όπου επίσης έχουν εντοπιστεί σημαντικά αρχαιολογικά ευρήματα.

Σύγχρονη Ανάπτυξη

Η Ορμήδεια έχει γνωρίσει ραγδαία ανάπτυξη, ιδιαίτερα μετά την ανεξαρτησία της Κύπρου. Ο πληθυσμός της ξεπερνά τους 4.500 κατοίκους, εκ των οποίων περίπου το ένα τρίτο είναι πρόσφυγες, κυρίως από την κατεχόμενη επαρχία Αμμοχώστου. Η ανάπτυξη της κοινότητας οφείλεται σε μεγάλο βαθμό στην γεωργία, αλλά και στην προνομιακή της θέση ανάμεσα στη Λάρνακα και την ελεύθερη περιοχή Αμμοχώστου.

Σημαντική είναι και η συμβολή της βιομηχανίας και του τριτογενούς τομέα. Λειτουργούν περίπου 20 βιοτεχνικές μονάδες, όπως μηχανουργεία, επιπλοποιεία, σιδηρουργεία, αρτοποιεία και άλλες επιχειρήσεις. Η Ορμήδεια διαθέτει υποδομές όπως αγροτικό ιατρικό κέντρο, κοινοτικά γραφεία, τραπεζικά υποκαταστήματα, καταστήματα και αθλητικό κέντρο.

Το οδικό δίκτυο είναι σύγχρονο, με τον αυτοκινητόδρομο Παραλιμνίου–Λάρνακας να περνά από το παραλιακό μέτωπο της κοινότητας. Υπάρχει σύνδεση με γειτονικά χωριά και βασικά σημεία μέσω ασφαλτοστρωμένων δρόμων, ενώ οι μετακινήσεις γίνονται κυρίως με ιδιωτικά οχήματα.

Εκπαίδευση 

Η Ορμήδεια διαθέτει δύο δημοτικά σχολεία με προδημοτική εκπαίδευση. Η μέση εκπαίδευση παρέχεται στο Περιφερειακό Γυμνάσιο Ξυλοτύμβου και σε λύκεια της Λάρνακας. 

Πηγές: Κυριάκος Λουκά, "Η Ιστορία της Ορμίδιας και η κατάταξη των οικογενειών της", Λευκωσία 2006.

 Πληθυσμός 
Ο πίνακας που ακολουθεί παρουσιάζει τον πληθυσμό του χωριού όπως καταγράφηκε στις απογραφές πληθυσμού που έγιναν στην Κύπρο.
 Ιστορικό απογραφών  Διάγραμμα Εξέλιξης Πληθυσμού Πληροφορίες για τον πληθυσμό και το διάγραμμα από τα δεδομένα.

 Παραπομπές 

Κατηγορία:Κοινότητες της Επαρχίας Λάρνακας